b'\n_START_ARTICLE_\nBajadera (balet)\n_START_PARAGRAPH_\nBajadera (rus. \xd0\x91\xd0\xb0\xd1\x8f\xd0\xb4\xd0\xb5\xd1\x80\xd0\xba\xd0\xb0, fran. La Bayad\xc3\xa8re) je klasi\xc4\x8dni balet v treh dejanjih (\xc5\xa1tirih slikah) skladatelja Ludwiga Minkusa in libretista - koreografa Mariusa Petipaja. Krstna predstava je bila 4. februarja 1877 v sankt peterbur\xc5\xa1kem gledali\xc5\xa1\xc4\x8du Bol\xc5\xa1oj. V glavni vlogi je tedaj nastopila ruska primabalerina Ekaterina Vazem, ki ji je bila vloga Nikije ena najljub\xc5\xa1ih. Zadnja uprizoritev baleta Bajadera na na\xc5\xa1ih tleh je bila v sezoni 2009/2010 v koprodukciji mariborske in ljubljanske Opere.\n_START_SECTION_\nVsebina\n_START_PARAGRAPH_\nDogajanje je postavljeno v Indijo.\n_START_SECTION_\nPrvo dejanje\n_START_PARAGRAPH_\nPrva slika - posvetitev ognja_NEWLINE_Solor zavrne voj\xc5\xa1\xc4\x8dake, ki ga vabijo na lov. Sam se \xc5\xbeeli udele\xc5\xbeiti praznovanja ognja, ker bo tam tudi bajadera Nikija, ki jo skrivaj ljubi. V spremstvu sve\xc4\x8denikov nato pri\xc5\xbegejo sveti ogenj. Bajadere pri\xc4\x8dno s plesnim obredjem. Navzo\xc4\x8di nestrpno pri\xc4\x8dakujejo nastop Nikije. Brahman jo po plesu pokli\xc4\x8de k sebi in ji razkrije svojo ljubezen. Zaslepljen od ljubezni ji ponuja bogastva Indije in pozabi na svoj posve\xc4\x8deni polo\xc5\xbeaj. Nikija pa starega sve\xc4\x8denika ne mara. Po kon\xc4\x8danem slavju sve\xc4\x8deniki odidejo v tempelj. Sre\xc4\x8data se Nikija in Solor ter si izpovesta ljubezen. Solor ji pri tem podari bel \xc5\xa1al in predlaga, da bi zbe\xc5\xbeala dale\xc4\x8d pro\xc4\x8d. Skrivaj ju je opazoval veliki brahman, ki ljubosumen prise\xc5\xbee ma\xc5\xa1\xc4\x8devanje._NEWLINE_Druga slika - nevarna tekmeca_NEWLINE_Na vrtu pala\xc4\x8de se zbirajo povabljenci, ki \xc5\xbeelijo pozdraviti Gamzati, rad\xc5\xbeevo h\xc4\x8di. Ta h\xc4\x8deri sporo\xc4\x8di, da se bo poro\xc4\x8dila s Solorjem, najbolj\xc5\xa1im voj\xc5\xa1\xc4\x8dakom. Gamzati je nad o\xc4\x8detovo odlo\xc4\x8ditvijo navdu\xc5\xa1ena, Solor pa ne more pozabiti obljube, ki jo je ve\xc4\x8der prej dal ljubljeni Nikiji. Ker pa je bil poro\xc4\x8dni dogovor sklenjen pred mnogimi leti, je Solor nemo\xc4\x8den. Pride bajadera Nikija, ker mora s plesom posvetiti Gamzati v nevesto. Brahman zaupa rad\xc5\xbei skrivno ljubezen Solorja in Nikije, ker \xc5\xbeeli voj\xc5\xa1\xc4\x8daku \xc5\xa1kodovati. Rad\xc5\xbea ga opozori na dogovor, Nikija pa bo morala za to umreti. Gamzati, ki je poslu\xc5\xa1ala pogovor med o\xc4\x8detom in sve\xc4\x8denikom, se sestane z Nikijo, ki jo \xc5\xbeeli z darovi odvrniti od Solorja. Pogumna bajadera se ljubezni ne \xc5\xbeeli odre\xc4\x8di. Nad Gamzati v besu celo dvigne kind\xc5\xbeal, a jo slu\xc5\xbekinja Ida odvrne od dejanja. Rad\xc5\xbeeva h\xc4\x8di jezna zahteva ma\xc5\xa1\xc4\x8devanje - bajaderino smrt.\n_START_SECTION_\nDrugo dejanje\n_START_PARAGRAPH_\nBajaderina smrt_NEWLINE_Na vrtu se pri\xc4\x8denja poro\xc4\x8dni obred. V znamenje blagoslova se pojavi \xc5\xa1e bog \xc5\xa0iva, zlati idol. Navzo\xc4\x8di slavijo mladi par, med njimi je tudi Nikija, ki mora plesati. Razo\xc4\x8darani in \xc5\xbealostni ter obupani izro\xc4\x8dijo ko\xc5\xa1aro s cvetjem. V tem vidi Solorjevo darilo, zato postane zaslepljena. Iz cvetja se priplazi strupena ka\xc4\x8da, ki jo pi\xc4\x8di. Ko\xc5\xa1ara je bila le rad\xc5\xbeevo in Gamzatino ma\xc5\xa1\xc4\x8devanje. Brahman ji ponudi protistrup, a le pod pogojem, da se odpove Solorju. Umirajo\xc4\x8da ga zavrne, Solorja pa opozori na njegovo prisego.\n_START_SECTION_\nTretje dejanje\n_START_PARAGRAPH_\nKraljestvo senc_NEWLINE_Solor je potrt, \xc5\xbealost utaplja v opojnem kadilu. Ko pade v globoke sanje, se mu v prividu prika\xc5\xbeejo sence, med katerimi je tudi Nikijin duh. Le-ta lebdi v popolni bla\xc5\xbeenosti v vrhu himalajskih vrhov in ga vabi, da se zdru\xc5\xbeita za vekomaj.'